《郑惇老谦老寄示四赋小诗为谢》
宋代·孙觌

三椽容膝地，一枕曲肱眠。手把故人画，起行梦相牵。

明河天上落，一派堕我前。溶溶注银海，浩浩泻玉川。

老眼眩欲迷，今在第几天。堂堂通德门，种德今百年。

斋房九茎芝，岳井十丈莲。连枝挺奇秀，见此两谪仙。

诗成粲珠玉，纸落生云烟。一飞看昂霄，云中雁行连。

作者简介：孙觌dí（1081～1169）字仲益，号鸿庆居士，常州晋陵（今江苏武进）人。孝宗乾道五年卒，年八十九（《直斋书录解题》卷一八）。孙觌为人依违无操，早年附汪伯彦、黄潜善，诋李纲，后复阿谀万俟卨，谤毁岳飞，《宋史》无传。孙觌善属文，尤长四六。著有《鸿庆居士集》、《内简尺犊》传世。